Søndag aften vandt Danmark to guldmedaljer ved VM for kokkelandshold.

Det danske cateringlandshold kan kalde sig for verdens bedste, efter holdet søndag vandt guld ved VM i Luxembourg.

Det skriver kokkelandsholdet i en pressemeddelelse.

Holdet, der består af ti kokke, løste opgaven, der bestod i at lave en buffet til 150 personer, i sikker stil, og det glæder holdets kaptajn, Dennis Justesen Nielsen fra Horsens.

Her er det danske cateringlandshold Holdkaptajn: Dennis Nielsen (Vola A/S i Horsens)

Marianne M. Nørskov (Poul Due Jensen Academy i Bjerringbro)

Christina Larsen (Cheval Blanc)

Steven Damkilde (SimplyCooking A/S)

Søren Olsen (Le Chef, Aalborg)

Michael LeFevre Simonsen (Eurest-Compass Group hos Schneider Electric i Ballerup)

Casper Bøgeskov (SMPL Food i Risskov)

Claudia Svane (Silkeborg)

Dan Lauritzen (Aarhus)

Coach : Tonny Meyer (MEYER KPC i Silkeborg)

- Vi er glade, vi er trætte, og vi er udkørte. Vi havde forventet en guldmedalje, og det fik vi.

- Vi er et homogent hold. Vi har præsteret sammen som et hold. Der har været en god tone i køkkenet, og der har været en god disciplin. Folk har overholdt reglerne og aftalerne til punkt og prikke, lyder det fra kaptajnen.

Her får cateringlandsholdet overrakt VM-guldmedaljerne. Video: TV Midtvest

På torsdag bliver det afgjort, hvilken rangering sejren kommer til at give cateringlandsholdet på verdensranglisten.

Guld i treretters

Også kokkelandsholdet hentede guld ved VM i Luxembourg. Det gjorde de i kategorien 'varmt køkken', hvor de skulle servere tre retter for 110 gæster.

Kokkelandsholdets direktør, Sten Slot, kan næsten ikke få armene ned.

- To gange guld ud af to mulige indtil nu er helt vildt. Vi kan ikke få armene ned, og det er et kæmpe skulderklap til dansk gastronomi og til de danske kokke. De har de sidste to år arbejdet hårdt og rammer så niveauet på forbilledlig vis. Det her resultat er med til at cementere Danmarks styrkeposition indenfor gastronomi, og det kan med fordel udnyttes for eksempel i forbindelse med eksportfremstød i udlandet, siger Sten Slot i en pressemeddelelse.

Nedenfor kan du se de menuer, der sikrede de danske hold guld.

Cateringlandsholdets vinderbuffet

Suppe: Cremet sellerisuppe med selleristykker og purløgsolie

Fisk: dampet torsk, blomkålssiffon og sprød quinoa

Kød: Ølbraiseret, selleripure, rav- og ølsauce

Vegetar: Svampetærte med crumble, sennepsmayonaise, syltede løg, karse og savoykål.

Stivelse: perlebyg, boghvedekerner, timian, karameliserede jordskokker og bagt kastanjekartoffel med løvstilke.

Grønt garniture: Hokkaido med æbleeddike og græskarkerner, grillet blomkål vendt i salviesmør plus kapers og limeskal

Salater: gulerodscruditésalat med enkorn, spidskålssalat, en lilla salat med bagt rødbede og nordens pæresalat med edamamebønner.

Toppings: sprøde osteflager, poppede boghvedekerner og sprød kartoffelchips vendt med eddikepulver.

Dressinger: Mormordressing, nordisk gremolata med gærflager samt en sennepsvinaigrette.

Dessert : Cremefraiche-is, karamelliseret hvid chokolade, æblekompot samt dildolie.

Kokkelandsholdets treretters guldmenu

Forret:

Helleflynder med dild og sprød skorpe

Glaseret jomfruhummer med glaskål og fennikelsalat

Løg fyldt med muslinger og ventreche mornay

Sauce på karamelliseret kærnemælk og kaviar

Hovedret:

Lammeryg rullet med svampe og salvie

Kartoffelpavé med lammebov og stuvede morkler

Honningglaserede gulerødder i sprød tærte

Ægte sauce og portvins jus

Dessert:

Lun mandelkage i aromatisk karamel

Chokolademousse med æblefyld

Æbleterrin

Yoghurtis og mandel nougatine